मध्य प्रदेश की यह स्थिति तब है, जब शिवराज सरकार की लाड़ली लक्ष्मी योजना, तीर्थदर्शन योजना, कन्यादान योजना, अन्नपूर्णा योजना, मजदूर सुरक्षा योजना जैसी करीब दर्जन भर सामाजिक योजनाएं खासी सुर्खियां बटोर चुकी हैं। शिवराज सिंह चौहान की दिनों-दिन बढ़ती लोकप्रियता का श्रेय भी उनकी ऐसी ही योजनाओं को दिया जाता है। इस लोकप्रियता का आलम यह है कि शिवराज को प्रदेश के बच्चों का ‘मामा’ तक कहा जाने लगा है। लेकिन एमडीजी रिपोर्ट को देख कर तो लगता है कि ‘मामा’ शिवराज नहीं, असल में प्रदेश की जनता बनी है, क्योंकि राज्य में 11 साल के ‘शिव-राज’ के बाद भी विकास की की सड़क पर गड्‌ढे अब तक बरकरार हैं।